**Zastupiteľstvo Bratislavského samosprávneho kraja**

Materiál na rokovanie Zastupiteľstva

Bratislavského samosprávneho kraja

dňa 26. októbra 2012

**Návrh**

na zrušenie OVS vyhlásenej Z BSK dňa 22.júna 2012 uznesením č. 57/2012 na predaj **-– „areálu bývalého SOU energetického, Pod Holým vrchom, Záhorská Bystrica – k. ú. Záhorská Bystrica, okres Bratislava IV, obec BA IV., m. č. Záhorská Bystrica, evidovanom na LV č. 4526“**

Materiál predkladá: Materiál obsahuje:

JUDr. Ivo Nesrovnal 1. Návrh uznesenia

podpredseda 2. Dôvodová správa

Bratislavského samosprávneho kraja 3. Prílohy

Zodpovedný:

Ing. Bystrík Žák

riaditeľ Úradu

Bratislavského samosprávneho kraja

Spracovateľ:

JUDr. Matúš Šaray

vedúci právneho oddelenia

Mgr. Danica Harmaniaková

referent právneho oddelenia

Bratislava

október 2012

N á v r h u z n e s e n i a

**UZNESENIE č. ....... / 2012**

zo dňa 26.10.2012

Zastupiteľstvo Bratislavského samosprávneho kraja po prerokovaní materiálu

1. **r u š í**

obchodnú verejnú súťaž vyhlásenú dňa 22.06.2012 uznesením zastupiteľstva BSK č. 57/2012, na predaj nehnuteľného majetku vedeného Správou katastra Bratislava na LV č. 4526 k. ú. Záhorská Bystrica, okres Bratislava IV, obec BA IV. - m. č. Záhorská Bystrica, – „areál bývalého SOU energetického, Pod Holým vrchom, Bratislava IV.

1. **ukladá**

riaditeľovi Úradu Bratislavského samosprávneho kraja:

Zverejniť oznámenie o zrušení obchodnej verejnej súťaže na predaj majetku samosprávneho kraja na úradnej tabuli Úradu BSK a internetovej stránke.

**T: bezprostredne po podpise uznesení**

**Dôvodová správa**

Areál bývalého SOU energetického v Záhorskej Bystrici, ktorý bol uvoľnený v r. 2007- zlúčením s SOU strojárskym J. Jonáša, Bratislava, je oplotený, s vybudovanými spevnenými plochami – prístupovými chodníkmi pre peších, cestnými komunikáciami, 3 parkoviskami pre internát, dielne a garáže, ihriskom, vonkajšími schodmi pred internátom, školou, plavárňou a prípojkami vody, kanalizácie, plynu STL, elektrickými rozvodmi a obrubníkmi.

Objekt pozostáva z internátu, budovy školy, ktorá je na pozemku s telocvičňouaplavárňou, dielní,  kotolne, garáží a skladu.

Garáže, sú vybudované ako radové, jedná sa o státia pre jedno motorové vozidlo. Garáže nie sú pripojené na inžinierske siete.

**Znaleckým posudkom č. 21/2010 vyhotoveným  Dr. Ing. Romanom Chotárom bola stanovená všeobecná hodnota predmetných nehnuteľností vo výške 10 180 000,00 €.**

Predmetný majetok bol uznesením Zastupiteľstva Bratislavského samosprávneho kraja č. 34/2010 zo dňa 11.6.2010 vyhlásený za prebytočný a  zároveň bol schválený predaj prebytočného majetku formou obchodnej verejnej súťaže.

Komisia na vyhodnotenie verejných obchodných súťaží vzala na svojom rokovaní dňa 23.7.2010 na vedomie predložené návrhy oznámení o vyhlásení obchodnej verejnej súťaže na prebytočný majetok BSK a k materiálom nemala pripomienky.

Boli vyhlásené obchodné verejné súťaže v nasledovných termínoch:

* od 27.7.2010 do 13.8.2010
* od 10.11.2010 do 26.11.2010
* od 4.10.2011 do 21.10.2011

Na zasadnutiach komisia na vyhodnotenie obchodných verejných súťaží dňa 3.2.2011 a 16.3.2011 skonštatovala, že podstatná časť nehnuteľností ponúkaných na predaj formou obchodnej verejnej súťaže nebola predaná aj po dvoch kolách OVS. Na základe uvedeného komisia opätovne odporúča vyhlásiť OVS na majetok, o ktorý nikto neprejavil záujem s tým, že podmienkou súťaže už nebude minimálna ponúknutá kúpna cena vo výške znaleckého posudku.

Na zasadnutí Z BSK dňa 22. júna 2012 bola opakovane vyhlásená obchodná verejná súťaž, ktorá prebiehala v termíne od 3.7.2012 do 31.7.2012, s tým že nebola určená spodná hranica na kúpnu cenu za nehnuteľnosti. Oznámenie o vyhlásení OVS bolo uverejnené na web stránke Bratislavského samosprávneho kraja, na úradnej tabuli, v denníku SME v termíne od 9. – 13. 7. 2012, v denníku Nový čas v termíne od 9. – 14. 7. 2012.

Dňa 16.8.2012 zasadala Komisia na vyhodnotenie obchodných verejných súťaží, ktorá na predmetné nehnuteľnosti obdržala jednu ponuku od spoločnosti SPV69, s.r.o., Štefanovičova 12, 811 04 Bratislava. Navrhnutá kúpna cena za nehnuteľnosť vo výške 1 000 000,- € predstavuje iba cca 10% ceny znaleckého posudku.

Zároveň boli prítomní členovia komisie oboznámení s listom od spoločnosti Tirrellus, a.s., ktorá prejavila záujem o kúpu predmetnej nehnuteľnosti s ponúknutou kúpnou cenou 2 000 000,- €, avšak do obchodnej verejnej súťaže sa neprihlásila. Členovia komisie žiadali osloviť menovanú spoločnosť so žiadosťou o vysvetlenie, z akého dôvodu sa nezúčastnili OVS.

Na zasadnutí komisie na vyhodnotenie OVS dňa 16.8.2012, členovia komisie odporučili materiál predložiť na rokovanie Zastupiteľstva BSK, nie však schváliť predaj záujemcovi o kúpu v rámci vyhlásenej obchodnej verejnej súťaže.

Na zasadnutí komisie na vyhodnotenie OVS dňa 18.10.2012 členovia komisie odporučili vyhlásenú OVS zrušiť. Vzhľadom na neaktuálnosť znaleckého posudku č.21/2010, komisia žiada vypracovať časovo aktuálny ZP na stanovenie všeobecnej hodnoty nehnuteľností, ako aj vyčísliť náklady na prípadné odstránenie stavebných nehnuteľností a uloženie sutín na skládku.